CELEX: 
Language: lt
Date: 2019-07-29 00:00:00
Title: KOMISIJOS ĮGYVENDINIMO SPRENDIMAS (ES) …/... dėl Jungtinių Amerikos Valstijų teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus

KOMISIJOS ĮGYVENDINIMO SPRENDIMAS (ES) …/...
            
            
               2019 07 29
            
            
               dėl Jungtinių Amerikos Valstijų teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų
                  1
               , visų pirma į jo 5 straipsnio 6 dalį,
            
            
               kadangi:
            
            
               (1)pagal Reglamento (EB) Nr. 1060/2009 5 straipsnio 6 dalį Komisijai suteikiami įgaliojimai priimti lygiavertiškumo sprendimą, jei pagal trečiosios valstybės teisės ir priežiūros sistemą užtikrinama, kad toje trečiojoje valstybėje turinčios leidimą ar registruotos kredito reitingų agentūros (toliau – KRA) atitiktų teisiškai privalomus tame reglamente nustatytus reikalavimus, kurių laikymasis ir taikymas toje trečiojoje valstybėje yra veiksmingai prižiūrimi; 
            
            
               (2)šio lygiavertiškumo sprendimo tikslas – leisti Jungtinių Amerikos Valstijų (JAV) KRA teikti sertifikavimo paraiškas Europos vertybinių popierių ir rinkų institucijai (ESMA) su sąlyga, kad tos KRA nebūtų sisteminės svarbos vienos ar daugiau valstybių narių finansiniam stabilumui arba finansų rinkų vientisumui. Šiuo lygiavertiškumo sprendimu ESMA suteikiama galimybė įvertinti kiekvieną tokią konkrečią KRA ir atleisti Europos Sąjungoje veikiančias KRA nuo tam tikrų organizacinių reikalavimų, be kita ko, nuo reikalavimo dėl fizinio buvimo Europos Sąjungoje;
            
            
               (3)trečiosios valstybė teisės ir priežiūros sistema turi tenkinti bent tris Reglamento (EB) Nr. 1060/2009 5 straipsnio 6 dalyje nustatytas sąlygas, kad ją būtų galima laikyti lygiaverte; 
            
            
               (4)2012 m. spalio 5 d. Komisija priėmė Įgyvendinimo sprendimą 2012/628/ES
                  2
               , kuriame konstatuota, kad tos trys sąlygos yra tenkinamos, ir pripažinta, kad JAV KRA teisės ir priežiūros sistema atitinka Reglamento (EB) Nr. 1060/2009 reikalavimus, kurie galiojo tuo metu;
            
            
               (5)remiantis pirmąja Reglamento (EB) Nr. 1060/2009 5 straipsnio 6 dalyje nustatyta sąlyga, KRA turi turėti tos trečiosios valstybės leidimą ar būti joje registruotos, taip pat joms nuolat turi būti veiksmingai taikoma priežiūra ir jos privalo laikytis taisyklių. Pagal JAV teisės ir priežiūros sistemą reikalaujama, kad KRA būtų įregistruotos Vertybinių popierių ir biržų komisijoje (angl. Securities and Exchange Commission, SEC) kaip nacionaliniu mastu pripažintos statistikos reitingų organizacijos (angl. Nationally Recognized Statistical Ratings Organizations), kad tų agentūrų reitingus būtų leidžiama naudoti reguliavimo tikslais. Savo ruožtu SEC vykdo nuolatinę tų agentūrų priežiūrą. SEC suteikti visapusiški priežiūros įgaliojimai ir ji gali tirti, ar kredito reitingų agentūros vykdo savo teisinius įsipareigojimus. Tai įgaliojimai susipažinti su dokumentais, atlikti tyrimus ir patikrinimus vietoje, taip pat įgaliojimai reikalauti leisti susipažinti su telefoniniais įrašais ir elektroninių ryšių duomenimis. SEC šiais įgaliojimais gali naudotis ne tik kredito reitingų agentūrų atžvilgiu, bet ir kitų asmenų, dalyvaujančių kredito reitingavimo veikloje, atžvilgiu. Pagal JAV teisės ir priežiūros sistemą reikalaujama, kad SEC bent kartą per metus atliktų kiekvienos nacionaliniu mastu pripažintos statistikos reitingų organizacijos vertinimą ir pateiktų ataskaitą apie tokio vertinimo išvadas. Nustačiusi, kad nacionaliniu mastu pripažinta statistikos reitingų organizacija pažeidžia bet kurį įsipareigojimą, numatytą pagal atitinkamas taisykles, SEC gali imtis įvairių priežiūros priemonių, kad pažeidimas būtų sustabdytas. Tos priemonės apima įgaliojimą panaikinti registraciją, sustabdyti reitingų naudojimą reguliavimo tikslais ir nurodyti kredito reitingų agentūroms sustabdyti pažeidimą. Be to, SEC kredito reitingų agentūroms gali taikyti griežtas sankcijas už atitinkamų reikalavimų pažeidimus. Taigi nacionaliniu mastu pripažintoms statistikos reitingų organizacijoms nuolat taikoma veiksminga priežiūra ir užtikrinama, kad jos laikytųsi taisyklių. ESMA ir SEC sudarytame bendradarbiavimo susitarime numatytas keitimasis informacija, susijusia su reikalavimų laikymosi užtikrinimo ir priežiūros priemonėmis, taikomomis tarpvalstybinę veiklą vykdančioms KRA;
            
            
               (6)remiantis antrąja Reglamento (EB) Nr. 1060/2009 5 straipsnio 6 dalyje nustatyta sąlyga, trečiosios valstybės KRA turi būti taikomos teisiškai privalomos taisyklės, lygiavertės nustatytosioms Reglamento (EB) Nr. 1060/2009 6–12 straipsniuose ir to reglamento I priede. Laikoma, kad JAV teisės ir priežiūros sistema atitinka KRA reglamento nuostatas, susijusias su interesų konfliktų valdymu, organizaciniais procesais ir procedūromis, kuriuos turi nustatyti kredito reitingų agentūra, reitingų ir reitingavimo metodų kokybe, kredito reitingų atskleidimu ir bendru bei periodiniu informacijos apie kredito reitingavimo veiklą atskleidimu. Todėl pagal JAV teisės ir priežiūros sistemą numatoma lygiavertė apsauga KRA sąžiningumo, skaidrumo, gero valdymo ir kredito reitingavimo veiklos patikimumo požiūriu; 
            
            
               (7)remiantis trečiąja Reglamento (EB) Nr. 1060/2009 5 straipsnio 6 dalyje nustatyta sąlyga, reguliavimo sistema trečiojoje valstybėje turi būti užkertamas kelias tos trečiosios valstybės priežiūros institucijoms ir kitoms viešosios valdžios institucijoms kištis į kredito reitingų turinį ir metodus. Šiuo atžvilgiu SEC ir kitoms JAV viešosios valdžios institucijoms pagal įstatymus draudžiama kištis į kredito reitingų turinį ir kredito reitingavimo metodus;
            
            
               (8)JAV teisės ir priežiūros sistema vis dar atitinka visas tris sąlygas, kurios buvo iš pradžių nustatytos Reglamento (EB) Nr. 1060/2009 5 straipsnio 6 dalyje. Tačiau Europos Parlamento ir Tarybos reglamentu (ES) Nr. 462/2013
                  3
                Sąjungoje registruotoms KRA buvo nustatyta papildomų reikalavimų, kuriais sugriežtinta toms KRA skirta teisės ir priežiūros sistema. Šie papildomi reikalavimai apima KRA teisiškai privalomas reitingų perspektyvų, interesų konfliktų valdymo, konfidencialumo reikalavimų, reitingavimo metodų keitimo, taip pat kredito reitingų teikimo ir atskleidimo taisykles; 
            
            
               (9)remiantis Reglamento (ES) Nr. 462/2013 2 straipsnio antros pastraipos 1 punkto b papunkčiu, nuo 2018 m. birželio 1 d. taikomi papildomi reikalavimai siekiant įvertinti trečiosios valstybės teisės ir priežiūros sistemų lygiavertiškumą; 
            
            
               (10)šiomis aplinkybėmis 2017 m. liepos 13 d. Komisija paprašė Europos vertybinių popierių ir rinkų institucijos (ESMA) pateikti rekomendaciją dėl to, ar, inter alia, JAV teisės ir priežiūros sistema atitinka šiuos papildomus Reglamentu (ES) Nr. 462/2013 nustatytus reikalavimus, taip pat nuomonę dėl galimų skirtumų svarbos; 
            
            
               (11)2017 m. lapkričio 17 d. paskelbtoje techninėje rekomendacijoje ESMA nurodė, kad JAV KRA taikoma teisės ir priežiūros sistema apima pakankamas nuostatas, kad atitiktų papildomus Reglamentu (ES) Nr. 462/2013 nustatytus reikalavimus;
            
         
         
            
               (12)Reglamentu (ES) Nr. 462/2013 į 3 straipsnio 1 dalies w punktą įtraukiama reitingo perspektyvos apibrėžtis, o tam tikri kredito reitingams taikomi reikalavimai pagal Reglamentą (EB) Nr. 1060/2009 dabar yra taikomi ir reitingų perspektyvoms. Į JAV teisės ir priežiūros sistemos taikymo sritį įtrauktomis yra pripažįstamos reitingų stebimosios reikšmės (angl. rating watches), kurios yra viena iš reitingo perspektyvos, kurios sąvoka apibrėžta Reglamente (EB) Nr. 1060/2009, rūšių; 
            
            
               (13)siekiant pabrėžti, kad kredito reitingų agentūros yra nepriklausomos nuo reitinguojamų subjektų, Reglamentu (ES) Nr. 462/2013 į Reglamento (EB) Nr. 1060/2009 6 straipsnio 4 dalimi, 6a ir 6b straipsniais nustatytas taisykles dėl interesų konfliktų įtraukiami tokie interesų konfliktai, kurie kyla dėl akcininkų ar narių, kredito reitingų agentūroje užimančių svarbias pareigas. JAV teisės ir priežiūros sistema taip pat apima nuostatas, pagal kurias numatoma apsauga tuo atveju, kai nacionaliniu mastu pripažintos statistikos reitingų organizacijos akcininkai gali kelti interesų konfliktus KRA atžvilgiu;
            
            
               (14)Reglamentu (ES) Nr. 462/2013 nustatyta naujų nuostatų, kuriomis užtikrinama, kad konfidenciali informacija būtų naudojama tik su kredito reitingavimo veikla susijusiais tikslais ir būtų apsaugota nuo sukčiavimo, vagystės ar piktnaudžiavimo. Tuo tikslu Reglamento (EB) Nr. 1060/2009 10 straipsnio 2a dalyje reikalaujama, kad visus kredito reitingus, reitingų perspektyvas ir su jais susijusią informaciją, kol jie viešai neatskleidžiami, KRA laikytų viešai neatskleista informacija. Pagal JAV teisės ir priežiūros sistemą pripažįstama, kad nepaskelbtas reitingavimo veiksmas gali būti laikomas viešai neatskleista informacija. Nacionaliniu mastu pripažintos statistikos reitingų organizacijos privalo nustatyti politiką ir procedūras, kurios padėtų išvengti svarbios viešai neatskleistos informacijos, įgytos teikiant kredito reitingavimo paslaugas, atrankinio ir netinkamo atskleidimo. Taigi, veikia patikima sistema, kuri apsaugo nuo piktnaudžiavimo konfidencialia informacija;
            
            
               (15)Reglamentu (ES) Nr. 462/2013 siekiama didinti reitingavimo metodų skaidrumą ir gerinti jų kokybę. Tuo reglamentu Reglamento (EB) Nr. 1060/2009 I priedo D skirsnio I poskirsnio 3 punkte KRA nustatoma pareiga suteikti reitinguojamam subjektui galimybę nurodyti bet kokias faktines klaidas prieš paskelbiant kredito reitingą ar reitingo perspektyvą. Pagal JAV teisės ir priežiūros sistemą tokio paties reikalavimo nėra nustatyta, tačiau nacionaliniu mastu pripažintos statistikos reitingų organizacijos turi nustatyti reitinguojamų skolininkų ir reitinguojamų vertybinių popierių ar pinigų rinkos priemonių emitentų informavimo apie kredito reitingų sprendimus procedūras, taip pat apeliacijų dėl galutinių ir dar nepriimtų kredito reitingų sprendimų teikimo procedūras;
            
            
               (16)Reglamentu (ES) Nr. 462/2013 į Reglamento (EB) Nr. 1060/2009 8 straipsnio 5a dalį, 6 dalies aa ir ab punktus ir 7 dalį įtraukiamos apsaugos priemonės, kuriomis užtikrinama, kad dėl jokio reitingavimo metodų pakeitimo tie metodai netaptų ne tokie griežti. Pagal JAV teisės ir priežiūros sistemą reikalaujama, kad kiekviena nacionaliniu mastu pripažinta statistikos reitingų organizacija nustatytų politiką, kuri būtų tinkamai parengta užtikrinti, kad svarbūs procedūrų ir metodų pakeitimai būtų nedelsiant skelbiami lengvai prieinamame nacionaliniu mastu pripažintos statistikos reitingų organizacijos interneto svetainės skyriuje, tokios politikos laikytųsi, užtikrintų jos vykdymą ir ją dokumentuotų. Konkretaus reikalavimo ištaisyti nustatytas metodo klaidas nėra nustatyta, tačiau toks reikalavimas išplaukia iš bendresnio pobūdžio nuostatų, susijusių su metodų kokybe;
            
            
               (17)Reglamentu (ES) Nr. 462/2013 sugriežtinami reikalavimai, susiję su kredito reitingų teikimu ir atskleidimu. Remiantis Reglamento (EB) Nr. 1060/2009 8 straipsnio 2 dalimi ir I priedo D skirsnio I poskirsnio 2a punktu, KRA, atskleisdama reitingavimo metodus, modelius ir pagrindines reitingavimo prielaidas, kartu pateikia aiškias ir lengvai suprantamas gaires, kuriose paaiškinamos prielaidos, parametrai, ribos ir neaiškumai, susiję su modeliais ir reitingavimo metodais, naudojamais kredito reitingams nustatyti. Pagal JAV teisės ir priežiūros sistemą reikalaujama užtikrinti, kad dėl kredito reitingavimo veiksmų ir metodų būtų teikiamos tinkamos gairės. Be to, reikalaujama užtikrinti, kad kredito reitingas atspindėtų visą informaciją, kuri laikoma svarbia;
            
            
               (18)siekiant KRA sektoriuje stiprinti konkurenciją ir riboti interesų konfliktų galimybę, Reglamentu (ES) Nr. 462/2013 į Reglamento (EB) Nr. 1060/2009 I priedo E skirsnio II poskirsnį įtraukiamas reikalavimas, kad kredito reitingų agentūrų taikomi mokesčiai už kredito reitingus ir papildomas paslaugas būtų nediskriminaciniai ir grindžiami faktinėmis išlaidomis. Reikalaujama, kad KRA atskleistų tam tikrą finansinę informaciją. Pagal JAV teisės ir priežiūros sistemą nustatyti bendri įpareigojimai registruoti ir saugoti su mokesčiais ir ryšiais su klientais susijusią informaciją – tokie įpareigojimai padeda siekti su skaidrumu, konkurencija ir interesų konfliktų ribojimu susijusio tikslo, be to, nacionaliniu mastu pripažintos statistikos reitingų organizacijos įpareigojamos SEC teikti įvairias finansines ataskaitas;
            
            
               (19)vertindama trečiosios valstybės reguliavimo sistemą, Komisija vadovaujasi proporcingumo principu ir rizika grindžiamu požiūriu. Atsižvelgiant į bendrai išnagrinėtus veiksnius ir į ESMA pateiktą techninę rekomendaciją, JAV KRA teisės ir priežiūros sistema tenkina Reglamento (EB) Nr. 1060/2009 5 straipsnio 6 dalies antroje pastraipoje nustatytas sąlygas ir turėtų būti toliau laikoma lygiaverte tuo reglamentu nustatytai teisės ir priežiūros sistemai;
            
            
               (20)siekiant teisinio tikrumo reikėtų priimti naują įgyvendinimo sprendimą, todėl Įgyvendinimo sprendimas 2012/628/ES turėtų būti panaikintas;
            
            
               (21)siekdama užtikrinti nuolatinį reikalavimų laikymąsi, Komisija, padedama ESMA, turėtų toliau nuolat stebėti Jungtinėse Amerikos Valstijose KRA taikomų teisinių ir priežiūros mechanizmų raidą, rinkos pokyčius ir priežiūros srityje vykdomo bendradarbiavimo, susijusio su stebėjimu ir vykdymo užtikrinimu, veiksmingumą;
            
            
               (22)šiame sprendime nustatytos priemonės atitinka Europos vertybinių popierių komiteto nuomonę,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Taikant Reglamento (EB) Nr. 1060/2009 5 straipsnį, JAV kredito reitingų agentūrų teisės ir priežiūros sistema laikoma atitinkančia Reglamento (EB) Nr. 1060/2009 reikalavimus.
            
            
               2 straipsnis
            
            
               Įgyvendinimo sprendimas 2012/628/ES panaikinamas.
            
            
               3 straipsnis
            
            
               Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Priimta Briuselyje 2019 07 29
            
            
               
                     Komisijos vardu
               
            
         
         
            
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        OL L 302, 2009 11 17, p. 1.
               
               
                  
                     (2)
                  
                        Komisijos įgyvendinimo sprendimas 2012/628/ES dėl Jungtinių Amerikos Valstijų teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus (OL L 274, 2012 10 9, p. 32).
               
               
                  
                     (3)
                  
                        2013 m. gegužės 21 d. Europos Parlamento ir Tarybos reglamentas (ES) Nr. 462/2013, kuriuo iš dalies keičiamas Reglamentas (EB) Nr. 1060/2009 dėl kredito reitingų agentūrų (OL L 146, 2013 5 31, p. 1).